Det er ingen tvil om at me spesielt i oppstarten av vintersesongen, men også utover vinteren, har altfor mange hendingar med tunge køyretøy, grunna i at dei er for dårleg skodde. Det gjeld ikkje berre utanlandske køyretøy – det er viktig for meg å understreke at dei statistikkane me har, viser at ein stor del av desse køyretøya er norske. Men ut frå delen utanlandske køyretøy er det klart at det er ein høg prosentdel av desse igjen som er for dårleg skodde. Det er sjølvsagt det som er bakgrunnen for at me vurderer ei mengd ulike tiltak. Me har styrkt kontrollverksemda, og me konsentrerer kontrollane betre. I det heile har me ei jamleg vurdering av tiltak, og dette er eit av dei tiltaka som me no skal vurdere. Ein skal ikkje bruke veldig lang tid på det, så eg håpar at me skal få denne saka avgjord rimeleg kjapt.